Pastiera Napoletana - Nαπολιτάνικη γλυκιά τάρτα με σιτάρι
H παστιέρα ναπολιτάνα είναι η φίρμα ανάμεσα στα άφθονα γλυκά του Ιταλικού νότου. Για εμάς τη φτιάχνει  μια Ιταλίδα που ζει μόνιμα στη Σύρο.
250 γρ. αλεύρι 00 (για πίτσα), 150 γρ. βούτυρο αγελάδας, 120 γρ. ζάχαρη, 2 κρόκοι αυγού, μέτριοι, 1/2 λεμόνι, το ξύσμα, 1/2 πορτοκάλι, το ξύσμα, 1 μεγάλη πρέζα αλάτι, 250 γρ. σιτάρι βρασμένο μέχρι να μαλακώσει, 350 γρ. ρικότα, πρόβεια ή αγελαδινή, 20 γρ. βούτυρο αγελάδας, 150 γρ. γάλα, 2 ολόκληρα αυγά μέτρια + 1 ακόμα για επάλειψη , 2 κρόκοι, 1 φακελάκι βανιλέτα ή 1 καψάκι βανιλίνη, 25 γρ. ανθόνερο, 300 γρ. ζάχαρη, λίγο αλάτι (στη μύτη του κουταλιού)
Σε ένα μίξερ βάζουμε το βούτυρο κομμένο σε χοντρά κομμάτια και το αλεύρι και τα δουλεύουμε με το φτερό μέχρι να αποκτήσουν μια αμμώδη υφή, σαμπιατούρα, όπως το λένε οι Ιταλοί.Στη συνέχεια, προσθέτουμε τη ζάχαρη, την τριμμένη φλούδα λεμονιού και πορτοκαλιού, το αλάτι και τους κρόκους των αυγών και τα χτυπάμε στο μίξερ μέχρι να ομογενοποιηθούν.Τυλίγουμε τη ζύμη με μεμβράνη και την αφήνουμε στο ψυγείο για 1 ώρα.Σε μια κατσαρόλα βάζουμε το γάλα, το βρασμένο σιτάρι, τη ζάχαρη και το βούτυρο. Βράζουμε τα υλικά ανακατεύοντας και περιμένουμε να πήξει το μείγμα. Αυτό θα πάρει τουλάχιστον 15-20 λεπτά.Μόλις πήξουν τα υλικά, σβήνουμε τη φωτιά και αφήνουμε το μείγμα να κρυώσει. Μόλις κρυώσει, προσθέτουμε τη ρικότα, τους κρόκους και τα αυγά, το αλάτι, το ανθόνερο και τη βανιλίνη. Ανακατεύουμε την κρέμα καλά.Τοποθετούμε τη ζύμη σε αλευρωμένη επιφάνεια εργασίας και τη χτυπάμε με έναν πλάστη να μαλακώσει.Την ανοίγουμε σε πάχος 3-4 χλστ. και την τοποθετούμε σε μια λαδωμένη και αλευρωμένη ταρτιέρα διαμέτρου 24 εκ. Πιέζουμε τη ζύμη να εφαρμόσει καλά στα τοιχώματα και κόβουμε όση εξέχει. Φυλάσσουμε τα κομμάτια που έχουν περισσέψει, για να τα χρησιμοποιήσουμε για τη διακόσμηση της παστιέρας.Τρυπάμε τη ζύμη σε όλη την επιφάνεια με ένα πιρούνι και μετά ρίχνουμε και απλώνουμε την κρέμα με το σιτάρι.Με τα υπολείμματα της ζύμης φτιάχνουμε λωρίδες που τοποθετούμε στην επιφάνεια της παστιέρας, σαν πλέγμα, όπως κάνουμε και στην πάστα φλόρα.Χτυπάμε ένα αυγό και με ένα πινέλο αλείφουμε την επιφάνεια της παστιέρας.Ψήνουμε την παστιέρα σε προθερμασμένο φούρνο στους 170°C για περίπου 1 ώρα.Ξεφουρνίζουμε και αφήνουμε να κρυώσει. Τη σκεπάζουμε με μεμβράνη και τη βάζουμε στο ψυγείο να ξεκουραστεί για 8-9 ώρες (ή 1 βράδυ).
Αλεύρι (ζύμες),Δημητριακά,Τυρί